Mestské zastupiteľstvo v Košiciach uznesením č. 803 prijatým na svojom 22. rokovaní dňa 16. decembra 2013 podľa § 6 zákona č. 369/1990 Zb. o obecnom zriadení v znení neskorších predpisov, § 10 ods. 3 písmeno b) zákona č. 401/1990 Zb. o meste Košice v znení neskorších predpisov a zákona č. 582/2004 Z. z. o miestnych daniach a miestnom poplatku za komunálne  odpady a drobné stavebné odpady v znení neskorších predpisov ustanovuje:

Čl. I

Všeobecne záväzné nariadenie mesta Košice č. 132 o miestnych daniach prijaté uznesením Mestského zastupiteľstva v Košiciach č. 443/2012 sa mení a dopĺňa nasledovne:

1. V § 11 odsek 2 znie:
,,(2) Skutočnosti preukazujúce nárok na zníženie dane alebo oslobodenie od dane je daňovník povinný preukázať v lehote určenej zákonom na podanie daňového priznania, to je do 31. 1. príslušného zdaňovacieho obdobia s výnimkou uvedenou v odseku 3.“.

2. V § 11 sa za odsek 2 vkladá nový odsek 3, ktorý znie:
„(3) Pri znížení dane z dôvodu veku podľa § 9 odsek 1 písm. a) a podľa § 9 odsek 2 písm. c) daňovník - občan starší ako 70 rokov doklady správcovi dane nepredkladá.“.

Doterajší odsek 3 sa označuje ako odsek 4. 

Čl. II
Účinnosť

Tieto zmeny a doplnenia nadobúdajú účinnosť 1. januára 2014.

MUDr. Richard Raši, PhD., MPH
primátor mesta Košice

Zverejnené: 17.12.2013